Document ID: 32011R0589

KOMISIJAS ĪSTENOŠANAS REGULA (ES) Nr. 589/2011
(2011. gada 20. jūnijs),
ar kuru groza Īstenošanas regulu (ES) Nr. 302/2011, ar ko atver īpašu importa tarifa kvotu noteiktiem cukura daudzumiem 2010./2011. tirdzniecības gadam
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1), un jo īpaši tās 187. pantu saistībā ar 4. pantu,
tā kā:
(1)
Pasaules tirgus cenas cukuram 2010./2011. tirdzniecības gada pirmajos mēnešos ir pastāvīgi bijušas augstas, un tas ir palēninājis importa gaitu, jo īpaši importu no trešām valstīm, kas notiek saskaņā ar noteiktiem preferenču nolīgumiem.
(2)
Šajā situācijā Komisija nesen noteica virkni pasākumu ar mērķi piesaistīt papildu piegādes Savienības tirgū. Šie pasākumi ietvēra Komisijas 2011. gada 3. marta Regulu (ES) Nr. 222/2011, ar ko nosaka ārkārtas pasākumus attiecībā uz ārpuskvotas cukura un izoglikozes laišanu Savienības tirgū ar samazinātu pārpalikuma maksājumu 2010./2011. tirdzniecības gadā (2), kas palielināja kopējo cukura un izoglikozes pieejamo daudzumu Savienības tirgū par 526 000 tonnām, un Komisijas 2011. gada 28. marta Īstenošanas regulu (ES) Nr. 302/2011, ar ko atver īpašu importa tarifa kvotu noteiktiem cukura daudzumiem 2010./2011. tirdzniecības gadam (3), kas apturēja ievedmuitas piemērošanu 300 000 tonnām cukura ar KN kodu 1701.
(3)
Ir samazināts cukura imports, izmantojot procedūru “ievešana pārstrādei” saskaņā ar 3. nodaļu Komisijas 1993. gada 2. jūlija Regulā (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (4), un pārstrādes rūpniecībā ir pieaudzis kvotas cukura izmantošanas apjoms eksporta produkcijas ražošanā. Šādas notikumu attīstības dēļ piedāvājums Savienības tirgū joprojām ir neliels, un tas tirdzniecības gada pēdējos mēnešos var izraisīt situāciju, ka līdz jaunajai ražai nodrošinājums ar cukuru būs nepietiekams.
(4)
Tādējādi augstās cenas pasaules cukura tirgū apdraud pieejamību Savienības tirgū. Šā iemesla dēļ ir nepieciešams par 200 000 tonnām palielināt daudzumu - 300 000 tonnas -, kas minēts Īstenošanas regulā (ES) Nr. 302/2011 un attiecībā uz kuru ievedmuitas piemērošana cukuram jāaptur.
(5)
Saskaņā ar 11. pantu Komisijas 2009. gada 25. septembra Regulā (EK) Nr. 891/2009, ar ko atver dažas Kopienas tarifu kvotas cukura nozarē un paredz to pārvaldību (5), tarifa kvotu ar kārtas numuru 09.4380 (īpaša importa cukurs) atvēršanu cukura produktu importam saskaņā ar Regulas (EK) Nr. 1234/2007 187. pantu, to produktu daudzumi, kuriem jāaptur ievedmuitas piemērošana, un tarifu kvotas periods ir jānosaka ar atsevišķu tiesību aktu. Īstenošanas regula (ES) Nr. 302/2011 aptur ievedmuitas piemērošanu cukuram ar KN kodu 1701, kura apjoms ir 300 000 tonnas.
(6)
Tāpēc attiecīgi būtu jāgroza Īstenošanas regula (ES) Nr. 302/2011.
(7)
Lauksaimniecības tirgu kopīgās organizācijas pārvaldības komiteja nav sniegusi atzinumu tās priekšsēdētāja noteiktajā termiņā,
IR PIEŅĒMUSI ŠO REGULU.
1. pants
Īstenošanas regulas (ES) Nr. 302/2011 1. panta pirmajā daļā pievieno šādu teikumu:
“No 2011. gada 1. jūlija līdz 2011. gada 30. septembrim ievedmuitas piemērošanu aptur papildu daudzumam - 200 000 tonnām.”
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Tā ir spēkā līdz 2011. gada 30. septembrim.
Šī regula uzliek saistības kopumā un ir tieši piemērojama visās dalībvalstīs.
Briselē, 2011. gada 20. jūnijā

Labels: 3
17